PK บวก 3.17% รับแนวโน้ม 1H17 ฟื้นตัวโดดเด่นหลังมุ่งขยายตลาดตปท.
PK บวก 3.17% รับแนวโน้ม 1H17 ฟื้นตัวโดดเด่นหลังมุ่งขยายตลาดต่างประเทศ ล่าสุด ณ เวลา 11.24 น. ราคาอยู่ที่ 3.90 บาท บวก 0.12 บาท หรือ 3.17% สูงสุดที่ 3.94 บาท ต่ำสุดที่ 3.80 บาท มูลค่าซื้อขายที่ 17.84 ล้านบาท
28 เม.ย. 2560

ผู้สื่อข่าวรายงานว่า ราคาหุ้นบริษัท พัฒน์กล จำกัด (มหาชน) หรือ PK ณ เวลา 11.24 น. ราคาอยู่ที่ 3.90 บาท บวก 0.12 บาท หรือ 3.17% สูงสุดที่ 3.94 บาท ต่ำสุดที่ 3.80 บาท มูลค่าซื้อขายที่ 17.84 ล้านบาท ขณะที่ดัชนีตลาดหุ้นไทยโดยรวมลบ 0.02%

บล.ทิสโก้ แนะนำ “Positive View” PK โดยปัจจุบัน PK มี Backlog อยู่ในมือราว 1,700 ล้านบาท ซึ่งส่วนใหญ่จะรับรู้ภายในปีนี้ ด้วยภาวะเศรษฐกิจที่มีทิศทางฟื้นตัวต่อเนื่อง ทำให้รายได้ในทุกๆกลุ่มสินค้าจากทั้งในและต่างประเทศมีแนวโน้มเพิ่มขึ้น โดยเฉพาะในส่วนของอุตสาหกรรมเครื่องทำน้ำแข็งและเครื่องจักรแปรรูปที่ได้งานใหญ่มูลค่ากว่า 300 ล้านบาทในประเทศพม่า
อีกทั้งยังเริ่มมีการผลิตเครื่องระบายความร้อนอุตสาหกรรมภายใต้แบรนด์ Heataway และได้รับการตอบรับที่ดีมีรายได้กว่า 100 ล้านบาทในปี 59 บวกกับค่าใช้จ่ายในการลงทุนรองรับตลาดต่างประเทศที่คาดจะเริ่มคงที่จะเป็นปัจจัยหนุนผลประกอบการในปี 60 รวมถึงภาพผลประกอบการในช่วงครึ่งปีแรกของปี 60 จะฟื้นตัวโดดเด่นจากฐานต่ำในปีก่อน โดยคาดว่าผลประกอบการในไตรมาส 1/60 จะพลิกกลับมามีกำไรจากขาดทุน 3 ล้านบาทในไตรมาส 1/59
ทั้งนี้มองว่า PK มีความน่าสนใจที่น่าติดตามในแง่ของการ Turnaround อย่างเต็มที่ในปี 60 หลังจากช่วงปี 57-59 ได้ลงทุนเพิ่มเพื่อเตรียมขยายธุรกิจในต่างประเทศค่อนข้างสูง ซึ่งเป็นช่วงจังหวะที่ทั้งภาวะเศรษฐกิจทั้งในและต่างประเทศมีความเปราะบางและผันผวนทำให้รายได้ไม่สามารถชดเชยค่าใช้จ่ายที่เพิ่มขึ้นได้ หากบริษัทสามารถรักษาระดับกำไรต่อไตรมาสในปี 60 ได้ใกล้เคียงช่วงไตรมาส 3-ไตรมาส 4/59 ได้จะทำให้ Forward PE ในปี 2017 เหลือเพียง 8-10 เท่า จาก Trailing PE ปัจจุบันที่ 21เท่า